Predkladacia správa
Dohovor vypracovaný na základe článku K.3 Zmluvy o Európskej únii, o zriadení Európskeho policajného úradu (Dohovor o Europole, 26. júl 1995) nadobudol platnosť pre Slovenskú republiku dňa 1. septembra 2004. Na základe článku 41 ods. 2 Dohovoru o Europole zaslala holandská strana návrh na uzavretie Zmluvy medzi Holandským kráľovstvom a Slovenskou republikou o výsadách a imunitách styčných dôstojníkov Slovenskej republiky pôsobiacich pri Europole. 

Europol disponuje styčnými dôstojníkmi zo všetkých členských štátov Európskej únie, ktorí zastupujú orgány príslušné pre medzinárodnú spoluprácu. Každá národná ústredňa vysiela k Europolu najmenej dvoch styčných dôstojníkov. S výhradou osobitných ustanovení Dohovoru o Europole podliehajú styční dôstojníci vnútroštátnym právnym predpisom vysielajúceho členského štátu. Styční dôstojníci sú poverení svojou národnou ústredňou, aby v Europole zastupovali jej záujmy v súlade s vnútroštátnymi právnymi predpismi vysielajúceho členského štátu. V súčasnosti pôsobia dvaja styční dôstojníci Slovenskej republiky pri Europole.

Predmetom predkladaného materiálu je úprava výsad a imunít potrebných na riadne vykonávanie služobných úloh styčných dôstojníkov a  ich rodinných príslušníkov, ktorí tvoria ich domácnosť a nemajú holandské štátne občianstvo. 

Styčným dôstojníkom a ich rodinným príslušníkom, ktorí s nimi žijú v spoločnej domácnosti prináležia na základe ustanovení zmluvy rovnaké výsady a imunity aké prináležia členom diplomatického personálu podľa Viedenského dohovoru o diplomatických stykoch z 18. apríla 1961.

Predmetný návrh zmluvy sa uzatvára na podnet holandskej strany na základe článku 41 ods. 2 Dohovoru o Europole, vzhľadom na to, že na základe predmetného článku uzatvorila holandská strana obdobné zmluvy s ostatnými členskými krajinami Europolu a žiadala o zachovanie jednotného postupu pri jej uzatváraní. Podmienkou uzatvorenia uvedenej zmluvy na základe článku 41 ods. 2 Dohovoru o Europole je, že zmluva nadobudne platnosť pred 1. januárom 2010, týmto dňom nadobúda platnosť rozhodnutie Rady zo 6. apríla 2009 o zriadení Európskeho policajného úradu (Europol), ktoré na základe svojho článku 62 nahrádza Dohovor o Europole. Ustanovenia zmluvy odvolávajúce sa na ustanovenia Dohovoru o Europole budú po nadobudnutí platnosti rozhodnutia Rady vykonávané na základe jeho článkov, konkrétne ide o článok 5 Dohovoru o Europole – článok 9 rozhodnutia Rady a článok 32 Dohovoru o Europole – článok 41 rozhodnutia Rady.

Ministerstvo vnútra SR posúdilo s Ministerstvom zahraničných vecí SR predkladaný návrh zmluvy ako medzinárodnú zmluvu prezidentskej povahy podľa článku 7 ods. 5 Ústavy SR za medzinárodnú zmluvu, ktorá má prednosť pred zákonmi. V rámci medzirezortného pripomienkového konania reagovalo Ministerstvo spravodlivosti SR pripomienkou, že predmetná zmluva bude vykonávaná na území Holandského kráľovstva, nie na území Slovenskej republiky, a preto ide o medzinárodnú zmluvu prezidentskej povahy podľa článku 7 ods. 4 Ústavy SR. Dňa 28. augusta 2009 sa uskutočnilo v priestoroch Ministerstva spravodlivosti za účasti zástupcov rezortov vnútra a spravodlivosti rozporové konanie, v rámci ktorého zástupcovia rezortu vnútra akceptovali pripomienku rezortu spravodlivosti. Výsledok rozporového konania bol konzultovaný aj so zástupcami rezortu zahraničných vecí, ktorí s uvedeným súhlasili.
Pred nadobudnutím platnosti zmluvy bude zmluva predbežne vykonávaná na základe svojho článku 11 ods. 2, a to od prvého dňa mesiaca nasledujúceho po dni jej podpisu. Vzhľadom na skutočnosť, že ide o prezidentskú medzinárodnú zmluvu, ktorej uzatvorenie podlieha vysloveniu súhlasu Národnou radou Slovenskej republiky a ratifikácii prezidentom Slovenskej republiky, bolo jej predbežné vykonávanie konzultované so zástupcom Kancelárie prezidenta Slovenskej republiky a na rokovanie vlády Slovenskej republiky predkladá rezort vnútra upravený materiál (uznesenie vlády SR).

Predkladaný návrh zmluvy je prezidentskou medzinárodnou zmluvou, preto podľa článku 86 písm. d) Ústavy Slovenskej republiky podlieha vysloveniu súhlasu Národnou radou Slovenskej republiky a ratifikácii prezidentom Slovenskej republiky. predkladaný návrh zmluvy je na základe článku 7 ods. 4 Ústavy Slovenskej republiky medzinárodnou zmluvou, na ktorej vykonanie nie je potrebný zákon.

Predkladaný návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.

Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s ministerstvom zahraničných vecí a v súlade s platnými právnymi predpismi.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.